El Gran Fons Ciutat de Llíria 2017 se celebrarà el 17 de juny
28 de febrer de 2017

El calendari del XX Circuit de Carreres Populars de la Diputació de València inclourà una nova edició del Gran Fons Ciutat de Llíria. La prova de 15 quilòmetres se celebrarà enguany el 17 de juny.

L'edil d'Esports, Pedro Vicente, ha manifestat la seua satisfacció perquè “per tercer any consecutiu la carrera de Llíria torna a estar present en el reconegut circuit de la Diputació”. Per tant, “dedicarem tots els nostres esforços perquè la gran cita anual de l'atletisme a la nostra ciutat siga un èxit d'organització i superem la xifra de corredors”.

La prova de la localitat edetana presenta un atractiu recorregut per als professionals i aficionats al running que discorre per vies urbanes i rurals del terme municipal i passa pel parc de Sant Vicent. A més, a fi de fomentar este esport entre els més jóvens, se celebren competicions prèvies per a categories infantils.

La inscripció per a totes les carreres del circuit de Diputació pot realitzar-se a través de la web www.circuitodiputacionvalencia.es. Per a participar exclusivament en el XIV Gran Fons Ciutat de Llíria, els corredors han d'apuntar-se en www.toprun.es.